ΚΑΝΟΝΙΣΜΌΣ (ΕΕ) αριθ. 206/2012 ΤΗΣ ΕΠΙΤΡΟΠΉΣ της 6ης Μαρτίου 2012 για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού κλιματιστικών και ανεμιστήρων δροσισμού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού, χωρίς αυτό να συνεπάγεται υπερβολικό κόστος. (2) Στο άρθρο 16 παράγραφος 2 στοιχείο α) της οδηγίας 2009/125/ΕΚ προβλέπεται ότι, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2 και μετά από διαβούλευση με το φόρουμ διαβούλευσης για τον οικολογικό σχεδιασμό, η Επιτροπή θεσπίζει, κατά περίπτωση, μέτρα εφαρμογής για προϊόντα με μεγάλες δυνατότητες οικονομικώς αποδοτικής μείωσης των εκπομπών αερίων θερμοκηπίου, στα οποία συγκαταλέγονται τα προϊόντα για συστήματα θέρμανσης, αερισμού και κλιματισμού. (3) Η Επιτροπή εκπόνησε προκαταρκτική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές των κλιματιστικών και των ανεμιστήρων δροσισμού που χρησιμοποιούνται συνήθως στις κατοικίες και στις μικρές εμπορικές επιχειρήσεις. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες και τα αποτελέσματα δημοσιοποιήθηκαν. (4) Οι κύριες περιβαλλοντικές πτυχές των καλυπτόμενων προϊόντων που χαρακτηρίστηκαν σημαντικές για τους σκοπούς του παρόντος κανονισμού είναι η κατανάλωση ενέργειας κατά τη φάση χρήσης και η στάθμη ηχητικής ισχύος. Επιπλέον, κατά την προκαταρκτική μελέτη διαπιστώθηκε ότι ενδεχόμενες διαρροές ψυκτικού μέσου συνιστούν σημαντική περιβαλλοντική πτυχή ως άμεσες εκπομπές θερμοκηπικών αερίων, καθώς αντιπροσωπεύουν κατά μέσο όρο 10-20% του συνδυασμού άμεσων και έμμεσων εκπομπών θερμοκηπικών αερίων. (5) Όπως προέκυψε κατά την προκαταρκτική μελέτη και επιβεβαιώθηκε κατά την εκτίμηση των επιπτώσεων, υπάρχει έλλειψη πληροφοριών σχετικά με την απόδοση των ανεμιστήρων δροσισμού. Ωστόσο, προκειμένου να παρέχονται σημαντικές πληροφορίες στις αρχές επιτήρησης της αγοράς και να καταστεί δυνατή η αποτελεσματική παρακολούθηση της αγοράς για τον μελλοντικό καθορισμό ελάχιστων απαιτήσεων ενεργειακής απόδοσης, με τις απαιτήσεις πληροφόρησης σχετικά με τους ανεμιστήρες δροσισμού θα διασφαλίζεται ότι στο προϊόν θα εμφαίνονται ευδιάκριτα η απόδοση της συσκευής και η μέθοδος μέτρησης που χρησιμοποιήθηκε. Επιπλέον, καθορίζονται απαιτήσεις για τις καταστάσεις αναμονής και εκτός λειτουργίας των ανεμιστήρων δροσισμού. (6) Η ετήσια κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό έχει εκτιμηθεί ότι ανήλθε στην Ένωση το 2005 σε 30 TWh. Αν δεν ληφθούν συγκεκριμένα μέτρα, προβλέπεται ότι η κατανάλωση ηλεκτρικής ενέργειας θα ανέλθει σε 74 TWh το 2020. Η προκαταρκτική μελέτη κατέδειξε ότι είναι δυνατόν να μειωθεί σημαντικά η κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό. (7) Σύμφωνα με την προκαταρκτική μελέτη, δεν είναι αναγκαίες απαιτήσεις σχετικά με άλλες παραμέτρους οικολογικού σχεδιασμού κατά το παράρτημα I μέρος 1 της οδηγίας 2009/125/ΕΚ, δεδομένου ότι η κατανάλωση ηλεκτρικής ενέργειας και η στάθμη ηχητικής ισχύος των κλιματιστικών κατά τη φάση χρήσης είναι οι σημαντικότερες περιβαλλοντικές παράμετροι. (8) Στον παρόντα κανονισμό δεν καθορίζονται ιδιαίτερες απαιτήσεις για τα ψυκτικά μέσα, καθόσον υπόκεινται στον κανονισμό (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου, της 17ης Μαΐου 2006, για ορισμένα φθοριούχα αέρια θερμοκηπίου (2). Ωστόσο, στο πλαίσιο των απαιτήσεων οικολογικού σχεδιασμού προτείνεται πριμοδότηση για να κατευθυνθεί η αγορά προς τη χρήση των ψυκτικών μέσων με μειωμένες επιβλαβείς επιπτώσεις στο περιβάλλον. Η πριμοδότηση θα οδηγήσει σε χαμηλότερες ελάχιστες απαιτήσεις ενεργειακής απόδοσης για τις συσκευές που χρησιμοποιούν ψυκτικά μέσα με χαμηλό δυναμικό θέρμανσης του πλανήτη (global warming potential, GWP). (9) Τα κλιματιστικά είναι δυνατόν να είναι μέρος συστημάτων εγκατεστημένων σε κτίρια. Στην εθνική νομοθεσία, που βασίζεται, μεταξύ άλλων, στην οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (3), επιτρέπεται να καθορίζονται νέες αυστηρότερες απαιτήσεις όσον αφορά αυτά τα συστήματα κλιματισμού, με χρήση των μεθόδων υπολογισμού και μέτρησης που ορίζονται στον παρόντα κανονισμό όσον αφορά την απόδοση του κλιματιστικού. (10) Στις καταστάσεις αναμονής και εκτός λειτουργίας είναι δυνατόν να αναλογεί σημαντικό μέρος της συνολικής ενεργειακής κατανάλωσης των εν λόγω συσκευών. Η κατανάλωση ενέργειας από τα κλιματιστικά, πλην των κλιματιστικών δύο αεραγωγών και των κλιματιστικών ενός αεραγωγού, στις εν λόγω καταστάσεις είναι ενταγμένη στις ελάχιστες απαιτήσεις ενεργειακής απόδοσης και τη μέθοδο μέτρησης της εποχιακής απόδοσης. Οι απαιτήσεις που αφορούν τις καταστάσεις αναμονής και εκτός λειτουργίας των κλιματιστικών δύο αεραγωγών και των κλιματιστικών ενός αεραγωγού καθορίζονται με βάση τις απαιτήσεις οικολογικού σχεδιασμού κατά τον κανονισμό (ΕΚ) αριθ. 1275/2008 της Επιτροπής (4). (11) Ο συνδυασμός των απαιτήσεων οικολογικού σχεδιασμού που καθορίζονται στον παρόντα κανονισμό και στον κατ’ εξουσιοδότηση κανονισμό (ΕΕ) αριθ. 626/2011 της Επιτροπής, της 4ης Μαΐου 2011, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ενεργειακή επισήμανση των κλιματιστικών (5), αναμένεται να αποφέρει ετήσια εξοικονόμηση ηλεκτρικής ενέργειας 11 TWh έως το 2020, σε σύγκριση με την εξέλιξη εάν δεν ληφθεί κανένα μέτρο. (12) Τα προϊόντα που υπόκεινται στον παρόντα κανονισμό θα πρέπει να καταστούν ενεργειακώς αποδοτικότερα, με την εφαρμογή μη ιδιοταγών οικονομικά πρόσφορων τεχνολογιών που υπάρχουν και είναι ικανές να μειώσουν τον συνδυασμό των δαπανών αγοράς και λειτουργίας των εν λόγω προϊόντων. (13) Οι απαιτήσεις οικολογικού σχεδιασμού πρέπει να μην επηρεάζουν τη λειτουργικότητα του προϊόντος από την πλευρά του τελικού χρήστη και να μην έχουν δυσμενείς επιπτώσεις στην υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας κατά το στάδιο της χρήσης θα πρέπει να αντισταθμίζουν κατά πολύ τις τυχόν πρόσθετες περιβαλλοντικές επιπτώσεις κατά τη διάρκεια του σταδίου παραγωγής των προϊόντων. (14) Οι απαιτήσεις οικολογικού σχεδιασμού θα πρέπει να επιβληθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα θα πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις στη λειτουργικότητα του εξοπλισμού που ήδη κυκλοφορεί στην αγορά και να ληφθούν υπόψη οι συνέπειες κόστους για τους τελικούς χρήστες και τους κατασκευαστές, ιδίως δε για τις μικρές και μεσαίες επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού. (15) Οι μετρήσεις των συναφών παραμέτρων των προϊόντων θα πρέπει να διεξάγονται με τη χρήση αξιόπιστων, επακριβών και αναπαραγώγιμων μεθόδων οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όταν διατίθενται, των εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης και απαριθμούνται στο παράρτημα I της οδηγίας 98/48/ΕΚ του Ευρωπαϊκού Κοινοβουλίου και του Συμβουλίου, της 20ής Ιουλίου 1998, για την τροποποίηση της οδηγίας 98/34/ΕΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (6). (16) Δυνάμει του άρθρου 8 της οδηγίας 2009/125/ΕΚ, στον παρόντα κανονισμό προσδιορίζονται οι εφαρμοστέες διαδικασίες αξιολόγησης της συμμόρφωσης. (17) Για να διευκολύνονται οι έλεγχοι συμμόρφωσης, οι κατασκευαστές θα πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα ΙV και V της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (18) Εκτός από τις νομικώς δεσμευτικές απαιτήσεις που ορίζονται στον παρόντα κανονισμό, θα πρέπει να καθοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών για να εξασφαλιστούν η σε ευρεία κλίμακα πληροφόρηση σχετικά με τις περιβαλλοντικές επιδόσεις του κύκλου ζωής των προϊόντων που υπόκεινται στον παρόντα κανονισμό και η εύκολη πρόσβαση στις σχετικές πληροφορίες. (19) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός ορίζει τις απαιτήσεις οικολογικού σχεδιασμού για τη διάθεση στην αγορά τροφοδοτούμενων από το ηλεκτρικό δίκτυο κλιματιστικών με ονομαστική ισχύ ≤ 12kW για ψύξη, ή για θέρμανση εάν το προϊόν δεν παρέχει λειτουργία ψύξης, και ανεμιστήρων δροσισμού με ηλεκτρική ισχύ εισόδου ≤ 125W. 2. Ο παρών κανονισμός δεν εφαρμόζεται σε: α) συσκευές που χρησιμοποιούν μη ηλεκτρικές πηγές ενέργειας· β) κλιματιστικά στα οποία στην πλευρά του συμπυκνωτή ή του εξατμιστή, ή και στις δύο, δεν χρησιμοποιείται αέρας ως μέσο μεταφοράς θερμότητας. Άρθρο 2 Ορισμοί Για τους σκοπούς του παρόντος κανονισμού ισχύουν οι ορισμοί του άρθρου 2 της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου. Επιπροσθέτως ισχύουν οι ακόλουθοι ορισμοί: 1) «κλιματιστικό»: διάταξη ικανή να ψύχει ή να θερμαίνει, ή και τα δύο, αέρα εσωτερικού χώρου, με χρήση κύκλου συμπίεσης ατμού ωθούμενου από ηλεκτρικό συμπιεστή, συμπεριλαμβανομένων των κλιματιστικών που παρέχουν συμπληρωματικές λειτουργίες -όπως λόγου χάρη αφύγρανση, καθαρισμό αέρα, αερισμό ή συμπληρωματική θέρμανση αέρα μέσω ηλεκτρικής αντίστασης- καθώς και συσκευών ικανών να χρησιμοποιούν νερό (είτε των συμπυκνωμάτων που σχηματίζονται στην πλευρά του εξατμιστή είτε εξωτερικά προστιθέμενου νερού) που εξατμίζεται επί του συμπυκνωτή, υπό την προϋπόθεση ότι πρόκειται για συσκευές που είναι επίσης ικανές να λειτουργούν χωρίς τη χρήση πρόσθετου νερού, χρησιμοποιώντας αποκλειστικά και μόνον αέρα· 2) «κλιματιστικό δύο αεραγωγών»: κλιματιστικό στο οποίο, κατά τη διάρκεια της ψύξης ή της θέρμανσης, ο αέρας εισαγωγής στον συμπυκνωτή (ή εξατμιστή) διοχετεύεται από το εξωτερικό περιβάλλον στη μονάδα μέσω αεραγωγού και απορρίπτεται στο εξωτερικό περιβάλλον μέσω δεύτερου αεραγωγού και το οποίο είναι ολόκληρο τοποθετημένο εντός του κλιματιζόμενου χώρου, κοντά σε τοίχο· 3) «κλιματιστικό ενός αεραγωγού»: κλιματιστικό στο οποίο, κατά τη διάρκεια της ψύξης ή της θέρμανσης, ο αέρας εισαγωγής στον συμπυκνωτή (ή εξατμιστή) διοχετεύεται από τον χώρο όπου βρίσκεται η μονάδα και απορρίπτεται εκτός αυτού του χώρου· 4) «ονομαστική ισχύς» (Prated): η ψυκτική ισχύς ή η θερμαντική ισχύς του κύκλου συμπίεσης ατμού της μονάδας υπό πρότυπες συνθήκες διαβάθμισης· 5) «ανεμιστήρας δροσισμού»: συσκευή που έχει σχεδιαστεί με κύριο σκοπό να περιδινεί τον αέρα γύρω από το ανθρώπινο σώμα ή μέρος αυτού με σκοπό τον προσωπικό δροσισμό, συμπεριλαμβανομένων των ανεμιστήρων δροσισμού που είναι ικανοί να παρέχουν συμπληρωματικές λειτουργίες, όπως λόγου χάρη φωτισμό· 6) «ισχύς εισόδου ανεμιστήρα» (PF): η εκφραζόμενη σε Watt ηλεκτρική ισχύς εισόδου σε ανεμιστήρα δροσισμού ο οποίος λειτουργεί με τη δηλωμένη μέγιστη παροχή αέρα, μετρούμενη με ενεργοποιημένο τον μηχανισμό ταλάντωσης (κατά περίπτωση). Πρόσθετοι ορισμοί για τους σκοπούς των παραρτημάτων παρατίθενται στο παράρτημα I. Άρθρο 3 Απαιτήσεις οικολογικού σχεδιασμού και χρονοδιάγραμμα 1. Οι απαιτήσεις για τον οικολογικό σχεδιασμό των κλιματιστικών και των ανεμιστήρων δροσισμού καθορίζονται στο παράρτημα I. 2. Στο ακόλουθο χρονοδιάγραμμα καθορίζεται η έναρξη εφαρμογής της κάθε απαίτησης οικολογικού σχεδιασμού: Από την 1η Ιανουαρίου 2013: Τα κλιματιστικά ενός αεραγωγού και τα κλιματιστικά δύο αεραγωγών πληρούν τις απαιτήσεις που προβλέπονται στο παράρτημα I σημείο 2 στοιχείο α). Από την 1η Ιανουαρίου 2013: α) τα κλιματιστικά, πλην των κλιματιστικών ενός αεραγωγού και των κλιματιστικών δύο αεραγωγών, πληρούν τις απαιτήσεις που προβλέπονται στο παράρτημα I σημείο 2 στοιχείο β) και σημείο 3 στοιχεία α), β), γ)· β) τα κλιματιστικά ενός αεραγωγού και τα κλιματιστικά δύο αεραγωγών πληρούν τις απαιτήσεις που προβλέπονται στο παράρτημα I σημείο 3 στοιχεία α), β), δ)· γ) οι ανεμιστήρες δροσισμού πληρούν τις απαιτήσεις που προβλέπονται στο παράρτημα I σημείο 3 στοιχεία α), β), ε). Από την 1η Ιανουαρίου 2014: α) τα κλιματιστικά πληρούν τις απαιτήσεις οικολογικού σχεδιασμού που προβλέπονται στο παράρτημα I σημείο 2 στοιχείο γ)· β) τα κλιματιστικά ενός αεραγωγού και τα κλιματιστικά δύο αεραγωγών πληρούν τις απαιτήσεις που προβλέπονται στο παράρτημα I σημείο 2 στοιχείο δ)· 3. Οι μετρήσεις και οι υπολογισμοί για τη συμμόρφωση προς τις απαιτήσεις οικολογικού σχεδιασμού εκτελούνται σύμφωνα με τις απαιτήσεις του παραρτήματος ΙΙ. Άρθρο 4 Αξιολόγηση συμμόρφωσης 1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2009/125/ΕΚ είναι ο εσωτερικός έλεγχος σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης που ορίζεται στο παράρτημα V της ίδιας οδηγίας. 2. Για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, ο φάκελος τεχνικής τεκμηρίωσης περιλαμβάνει τα αποτελέσματα των υπολογισμών που καθορίζονται στο παράρτημα II του παρόντος κανονισμού. Άρθρο 5 Διαδικασία επαλήθευσης για σκοπούς επιτήρησης της αγοράς Όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ, τα κράτη μέλη εφαρμόζουν την περιγραφόμενη στο παράρτημα ΙΙΙ του παρόντος κανονισμού διαδικασία για την επαλήθευση της τήρησης των απαιτήσεων που καθορίζονται στο παράρτημα I του παρόντος κανονισμού. Άρθρο 6 Κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης των διαθέσιμων στην αγορά κλιματιστικών με τις βέλτιστες επιδόσεις κατά την έναρξη ισχύος του παρόντος κανονισμού καθορίζονται στο παράρτημα IV. Άρθρο 7 Επανεξέταση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη την τεχνολογική πρόοδο και υποβάλλει το αποτέλεσμα της επανεξέτασης στο φόρουμ διαβούλευσης για τον οικολογικό σχεδιασμό. Η επανεξέταση αφορά ιδίως την αξιολόγηση της απόδοσης και της στάθμης ηχητικής ισχύος, την προσέγγιση για την προώθηση της χρήσης ψυκτικών μέσων με χαμηλό δυναμικό θέρμανσης του πλανήτη (GWP) και το πεδίο εφαρμογής του κανονισμού για τα κλιματιστικά και τις πιθανές μεταβολές του μεριδίου αγοράς των διαφορετικών τύπων συσκευών, συμπεριλαμβανομένων των κλιματιστικών ονομαστικής ισχύος εξόδου άνω των 12kW. Κατά την επανεξέταση αξιολογείται επίσης η καταλληλότητα των απαιτήσεων για τις καταστάσεις αναμονής και εκτός λειτουργίας, της μεθόδου υπολογισμού και μέτρησης ανά εποχή, και εξετάζεται το ενδεχόμενο να αναπτυχθεί μέθοδος υπολογισμού και μέτρησης των παραμέτρων ανά εποχή για όλα τα κλιματιστικά ψύξης και θέρμανσης που καλύπτονται από τον παρόντα κανονισμό. Άρθρο 8 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Ιανουαρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαρτίου 2012.

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 328/2011 ΤΗΣ ΕΠΙΤΡΟΠΉΣ της 5ης Απριλίου 2011 για την εφαρμογή του κανονισμού (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία, όσον αφορά τις στατιστικές για τις αιτίες θανάτου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τις κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία (1), και ιδίως το άρθρο 9 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 1338/2008 θεσπίζει κοινό πλαίσιο για τη συστηματική παραγωγή ευρωπαϊκών στατιστικών σχετικά με τη δημόσια υγεία και την υγεία και την ασφάλεια στην εργασία. (2) Σύμφωνα με το άρθρο 9 παράγραφος 1 του κανονισμού (ΕΚ) αριθ. 1338/2008, απαιτούνται μέτρα εφαρμογής προκειμένου να προσδιορίζονται τα δεδομένα και τα μεταδεδομένα που πρέπει να παρέχονται για τις αιτίες θανάτου που καλύπτονται από το παράρτημα III του εν λόγω κανονισμού και να καθορίζονται οι περίοδοι αναφοράς και τα χρονικά διαστήματα για την παροχή των εν λόγω δεδομένων. (3) Ο χειρισμός των εμπιστευτικών δεδομένων που διαβιβάζονται από τα κράτη μέλη στην Επιτροπή (Eurostat) θα πρέπει να είναι σύμφωνος με την αρχή του στατιστικού απορρήτου, όπως ορίζεται στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, για τις ευρωπαϊκές στατιστικές (2) και στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3). (4) Έχει πραγματοποιηθεί ανάλυση της σχέσης κόστους-οφέλους και έχει διεξαχθεί αξιολόγηση σύμφωνα με το άρθρο 6 του κανονισμού (ΕΚ) αριθ. 1338/2008. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Οι ευρωπαϊκές στατιστικές στον τομέα των «αιτιών θανάτου» αφορούν όλους τους καταγεγραμμένους θανάτους και περιπτώσεις θνησιγονίας σε κάθε κράτος μέλος, διαχωρίζοντας μόνιμους και μη μόνιμους κατοίκους. Άρθρο 2 Ορισμοί Για τους σκοπούς του παρόντος κανονισμού ισχύουν οι ακόλουθοι ορισμοί: α) «θάνατος» είναι η μόνιμη εξαφάνιση κάθε ένδειξης ζωτικών λειτουργιών οποιαδήποτε χρονική στιγμή μετά τη γέννηση ζώντος (η μεταγεννητική παύση των ζωτικών λειτουργιών χωρίς δυνατότητα ανάνηψης). Αυτός ο ορισμός δεν περιλαμβάνει τις περιπτώσεις θνησιγονίας· β) «θνησιγονία» είναι ο εμβρυικός θάνατος, δηλαδή ο θάνατος ενός προϊόντος σύλληψης πριν από την πλήρη έξοδο ή εξαγωγή από το σώμα της μητέρας, ανεξαρτήτως της διάρκειας της εγκυμοσύνης. Ο θάνατος εμφαίνεται από το γεγονός ότι μετά τον εν λόγω διαχωρισμό από τη μητέρα το έμβρυο δεν αναπνέει ούτε παρουσιάζει άλλες ζωτικές ενδείξεις, όπως είναι ο καρδιακός ρυθμός, ο σφυγμός του ομφάλιου λώρου ή οι κινήσεις των γραμμωτών μυών· γ) «ηλικία κύησης» είναι η διάρκεια της κύησης, υπολογιζόμενη από την πρώτη ημέρα της τελευταίας συνήθους εμμήνου ρύσης. Η ηλικία κύησης εκφράζεται σε συμπληρωμένες ημέρες ή συμπληρωμένες εβδομάδες· δ) «θάνατος νεογνού» είναι ο θάνατος που επέρχεται μεταξύ των γεννήσεων ζώντων κατά τις πρώτες 28 ημέρες ζωής (ημέρες 0-27)· ε) «αριθμός τοκετών» είναι ο αριθμός των προηγούμενων γεννήσεων ζώντων ή των προηγούμενων θνησιγονιών (0, 1, 2, 3 ή περισσότερες προηγούμενες γεννήσεις ζώντων ή περιπτώσεις θνησιγονίας)· στ) «άλλοι θάνατοι» είναι οι θάνατοι που συμβαίνουν μετά την περίοδο του θανάτου νεογνού, δηλαδή από την 28η συμπληρωμένη ημέρα ζωής και μετά· ζ) «βασική αιτία θανάτου» είναι η νόσος ή ο τραυματισμός που προκάλεσε την ακολουθία των νοσηρών γεγονότων που οδήγησαν άμεσα στο θάνατο, ή οι περιστάσεις του ατυχήματος ή της βίαιης πράξης που προκάλεσαν το θανατηφόρο τραυματισμό· η) «κάτοικος» είναι ο «μόνιμος κάτοικος» στον τόπο στον οποίο ένα άτομο περνά συνήθως τις καθημερινές ώρες ανάπαυσης, ανεξάρτητα από την περιστασιακή απουσία του για λόγους αναψυχής, διακοπών, επισκέψεων σε φίλους και συγγενείς, εργασίας, ιατρικής περίθαλψης ή θρησκευτικού προσκυνήματος. Ως μόνιμοι κάτοικοι στην αντίστοιχη γεωγραφική περιοχή θεωρούνται μόνο τα άτομα τα οποία: i) ζούσαν συνεχώς στον τόπο μόνιμης κατοικίας τους για περίοδο τουλάχιστον 12 μηνών πριν από την ημερομηνία αναφοράς, ή ii) έφτασαν στον τόπο μόνιμης κατοικίας τους εντός των 12 μηνών που προηγούνται της ημερομηνίας αναφοράς με την πρόθεση να παραμείνουν εκεί για ένα τουλάχιστον έτος. Σε περίπτωση που δεν είναι δυνατό να αποδειχθεί ότι συντρέχουν οι συνθήκες που περιγράφονται στα σημεία i) και ii), «μόνιμη κατοικία» θεωρείται ο τόπος της νόμιμης ή της δηλωθείσας κατοικίας. Άρθρο 3 Απαιτούμενα δεδομένα Τα κράτη μέλη διαβιβάζουν στην Επιτροπή (Eurostat) τον κατάλογο μεταβλητών που παρατίθεται στο παράρτημα. Στο μέτρο του δυνατού, στον κατάλογο αυτό περιλαμβάνονται και οι στατιστικές για τους θανάτους μόνιμων κατοίκων που αποβιώνουν στο εξωτερικό. Για τις περιπτώσεις θνησιγονίας, εφαρμόζεται τουλάχιστον ένα από τα τρία κριτήρια αναφοράς, με την εξής σειρά: 1) βάρος στη γέννηση, 2) ηλικία κύησης και 3) μήκος σώματος από την κορυφή της κεφαλής έως την πτέρνα. Η συλλογή δεδομένων περιορίζεται στις ακόλουθες ομάδες: α) βάρος στη γέννηση από 500g έως 999g ή, όταν το κριτήριο του βάρους στη γέννηση δεν εφαρμόζεται, ηλικία κύησης από 22 έως 27 συμπληρωμένες εβδομάδες, ή όταν κανένα από τα δύο κριτήρια δεν εφαρμόζεται, μήκος σώματος από την κορυφή της κεφαλής έως την πτέρνα από 25 έως 34 cm (μεταβλητή 9), και β) βάρος στη γέννηση 1 000g και περισσότερο ή, όταν το κριτήριο του βάρους στη γέννηση δεν εφαρμόζεται, ηλικία κύησης μετά τις 27 συμπληρωμένες εβδομάδες ή, όταν κανένα από τα δύο κριτήρια δεν εφαρμόζεται, μήκος σώματος από την κορυφή της κεφαλής έως την πτέρνα 35 cm ή περισσότερο (μεταβλητή 10). Άρθρο 4 Περίοδος αναφοράς Η περίοδος αναφοράς είναι το ημερολογιακό έτος. Τα κράτη μέλη παρέχουν τα στοιχεία που προσδιορίζονται στον παρόντα κανονισμό στην Επιτροπή (Eurostat) σε διάστημα 24 μηνών από τη λήξη του έτους αναφοράς. Το πρώτο έτος αναφοράς είναι το 2011. Άρθρο 5 Μεταδεδομένα Τα κράτη μέλη διαβιβάζουν στην Επιτροπή (Eurostat) σχετικές πληροφορίες, στις οποίες περιλαμβάνονται πληροφορίες για τις εθνικές διαφορές όσον αφορά τους ορισμούς, την κάλυψη των δεδομένων, την αναθεώρηση της Διεθνούς Στατιστικής Ταξινόμησης των Νόσων (ICD) και τις χρησιμοποιούμενες επικαιροποιήσεις της, τα αυτοματοποιημένα συστήματα κωδικοποίησης, καθώς και πληροφορίες σχετικά με την επιλογή και την τροποποίηση της βασικής αιτίας θανάτου. Άρθρο 6 Παροχή δεδομένων και μεταδεδομένων στην Επιτροπή (Eurostat) Τα κράτη μέλη παρέχουν τα συγκεντρωτικά δεδομένα ή μικροδεδομένα (οριστικοποιημένα, επικυρωμένα και εγκεκριμένα) και τα μεταδεδομένα που απαιτούνται βάσει του παρόντος κανονισμού, σύμφωνα με το πρότυπο ανταλλαγής που καθορίζεται από την Επιτροπή (Eurostat). Τα δεδομένα και τα μεταδεδομένα παρέχονται στη Eurostat μέσω της υπηρεσίας μιας στάσης. Άρθρο 7 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Απριλίου 2011.

Πολιτική για την υγεία

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΚΑΝΟΝΙΣΜΌΣ (ΕΕ) αριθ. 228/2011 ΤΗΣ ΕΠΙΤΡΟΠΉΣ της 7ης Μαρτίου 2011 για την τροποποίηση του κανονισμού (ΕΚ) αριθ. 1222/2009 του Ευρωπαϊκού Κοινοβουλίου και του Συμβουλίου σχετικά με τη μέθοδο δοκιμής πρόσφυσης σε υγρό οδόστρωμα για ελαστικά κατηγορίας C1 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1222/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με τη σήμανση των ελαστικών επισώτρων αναφορικά με την εξοικονόμηση καυσίμου και άλλες ουσιώδεις παραμέτρους (1), και ιδίως το άρθρο 11 στοιχείο γ), Εκτιμώντας τα ακόλουθα: (1) Σύμφωνα με το παράτημα Ι, μέρος Β του κανονισμού (ΕΚ) αριθ. 1222/2009, ο δείκτης πρόσφυσης σε υγρό οδόστρωμα ελαστικών κατηγορίας C1 θα προσδιορίζεται όπως καθορίζεται στον κανονισμό αριθ. 117 της ΟΗΕ/ΗΕ και τις μεταγενέστερες τροποποιήσεις του. Ωστόσο, εκπρόσωποι του κλάδου έχουν αναπτύξει μια ανανεωμένη μέθοδο δοκιμής πρόσφυσης σε υγρό οδόστρωμα βάσει του παραρτήματος 5 του κανονισμού αριθ. 117 της ΟΗΕ/ΗΕ που βελτιώνει σημαντικά την ακρίβεια των αποτελεσμάτων δοκιμών. (2) Η ακρίβεια των αποτελεσμάτων δοκιμών αποτελεί βασικό παράγοντα για τον καθορισμό κατηγοριών ελαστικών πρόσφυσης σε υγρό οδόστρωμα. Διασφαλίζει μια δίκαιη σύγκριση μεταξύ ελαστικών διαφορετικών προμηθευτών. Επιπλέον, οι ακριβείς δοκιμές συμβάλλουν στην αποφυγή της ταξινόμησης ενός ελαστικού σε περισσότερες από μία κατηγορίες και περιορίζουν τον κίνδυνο να λαμβάνουν οι αρχές εποπτείας της αγοράς διαφορετικά αποτελέσματα δοκιμών σε σχέση με τα αποτελέσματα δοκιμών που δηλώνονται από τους προμηθευτές μόνο λόγω της αβεβαιότητας της μεθόδου δοκιμής. (3) Συνεπώς, είναι αναγκαίο να επικαιροποιηθεί η μέθοδος δοκιμής πρόσφυσης σε υγρό οδόστρωμα ώστε να βελτιωθεί η ακρίβεια των αποτελεσμάτων δοκιμής ελαστικών. (4) Ως εκ τούτου, ο κανονισμός (ΕΚ) αριθ. 1222/2009 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνωμοδότηση της επιτροπής που συγκροτήθηκε βάσει του άρθρου 13 του κανονισμού (ΕΚ) αριθ. 1222/2009, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 1222/2009 Ο κανονισμός (ΕΚ) αριθ. 1222/2009 τροποποιείται ως εξής: 1) Στο παράρτημα Ι μέρος Β, η πρώτη φράση αντικαθίσταται από την ακόλουθη: «Η κατηγορία των ελαστικών κατηγορίας C1 ως προς την πρόσφυση σε υγρό οδόστρωμα προσδιορίζεται βάσει του δείκτη πρόσφυσης σε υγρό οδόστρωμα (G) σύμφωνα με την κλίμακα «A έως G» που καθορίζεται στον πίνακα κατωτέρω και μετράται σύμφωνα με το παράρτημα V». 2) Το κείμενο που περιλαμβάνεται στο παράρτημα του παρόντος κανονισμού προστίθεται ως παράρτημα V. Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τις συνθήκες. Βρυξέλλες, 7 Μαρτίου 2011.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 35/2011 ΤΗΣ ΕΠΙΤΡΟΠΉΣ της 18ης Ιανουαρίου 2011 την τροποποίηση του κανονισμού (ΕΕ) αριθ. 595/2010 όσον αφορά επέκταση της μεταβατικής περιόδου για τη χρήση ορισμένων υγειονομικών πιστοποιητικών για γάλα και προϊόντα με βάση το γάλα, ορό από ιπποειδή και προϊόντα αίματος που έχουν υποστεί επεξεργασία, εκτός από εκείνα των ιπποειδών, για την παρασκευή τεχνικών προϊόντων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1) , και ιδίως το άρθρο 32 παράγραφος 1 πρώτο και δεύτερο εδάφιο, Εκτιμώντας τα ακόλουθα: (1) Ο κανονισμός (ΕΕ) αριθ. 595/2010 της Επιτροπής, της 2ας Ιουλίου 2010, για την τροποποίηση των παραρτημάτων VIII, Χ και ΧΙ του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου ο οποίος καθορίζει τους υγειονομικoύς κανόνες σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (2) , θέσπισε ορισμένες απαιτήσεις για τη διάθεση στην αγορά και την εισαγωγή αίματος και προϊόντων αίματος ιπποειδών και τροποποίησε υφιστάμενες απαιτήσεις για εισαγωγές από τρίτες χώρες ορού από ιπποειδή για τεχνικούς σκοπούς. Ο εν λόγω κανονισμός άρχισε να ισχύει στις 28 Ιουλίου 2010. (2) Το άρθρο 2 του κανονισμού (ΕΕ) αριθ. 595/2010 προβλέπει μια μεταβατική περίοδο έως τις 31 Αυγούστου 2010 κατά τη διάρκεια της οποίας οι αποστολές ζωικών υποπροϊόντων που συνοδεύονται από υγειονομικό πιστοποιητικό συμπληρωμένο και υπογεγραμμένο σύμφωνα με τα κατάλληλα υποδείγματα, όπως καθορίζονται στο κεφάλαιο 2, το κεφάλαιο 4 (A) και το κεφάλαιο 4 (Δ) αντίστοιχα του παραρτήματος Χ του κανονισμού (ΕΚ) αριθ. 1774/2002 πριν από την ημερομηνία έναρξης ισχύος του κανονισμού (ΕΕ) αριθ. 595/2010, θα γίνονται δεκτές από τα κράτη μέλη. (3) Λόγω δυσχερειών προσαρμογής στους νέους κανόνες, ορισμένοι βασικοί οικονομικοί φορείς ζήτησαν επέκταση της εν λόγω μεταβατικής περιόδου. (4) O κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (3) θα αρχίσει να εφαρμόζεται από τις 4 Μαρτίου 2011 και θεσπίζει νέες απαιτήσεις για τις εισαγωγές η μεταβατική περίοδος θα πρέπει να επεκταθεί ανάλογα. (5) Για να αποτραπούν οι ανωμαλίες στο εμπόριο ζωικών προϊόντων που συνοδεύονται από υγειονομικά πιστοποιητικά συμπληρωμένα και υπογεγραμμένα σύμφωνα με τα κατάλληλα υποδείγματα που ορίζονται στον κανονισμό (ΕΚ) αριθ. 1774/2002 πριν από τις 28 Ιουλίου 2010, ο παρών κανονισμός θα πρέπει να ισχύσει αναδρομικά από την 1η Σεπτεμβρίου 2010. (6) Είναι απαραίτητο ο παρών κανονισμός να τεθεί σε ισχύ επειγόντως για να αποτρέψει πιθανές ανωμαλίες στις εμπορικές ανταλλαγές. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 2 του κανονισμού (ΕΚ) αριθ. 595/2010 αντικαθίσταται από το ακόλουθο: «Άρθρο 2 Για μεταβατική περίοδο έως τις 4 Μαρτίου 2011, τα κράτη μέλη δέχονται αποστολές γάλακτος και προϊόντων με βάση το γάλα, ορού από ιπποειδή και προϊόντα αίματος που έχουν υποστεί επεξεργασία, εκτός από εκείνα των ιπποειδών, για την παρασκευή τεχνικών προϊόντων, τα οποία συνοδεύονται από υγειονομικό πιστοποιητικό συμπληρωμένο και υπογεγραμμένο σύμφωνα με τα κατάλληλα υποδείγματα, όπως παρατίθενται στο κεφάλαιο 2, στο κεφάλαιο 4(Α) και στο κεφάλαιο 4(Δ) αντίστοιχα του παραρτήματος X του κανονισμού (ΕΚ) αριθ. 1774/2002 πριν από την ημερομηνία έναρξης ισχύος του παρόντος κανονισμού. Έως τις 30 Απριλίου 2011, τα κράτη μέλη δέχονται τέτοιες αποστολές, εφόσον τα συνοδευτικά υγειονομικά πιστοποιητικά συμπληρώθηκαν και υπογράφηκαν πριν από την 5η Μαρτίου 2011.» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Σεπτεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιανουαρίου 2011.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 15ης Φεβρουαρίου 2011 για τη σύναψη ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (2011/144/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 6 στοιχείο α) σημείο iii) και το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 12 Ιουνίου 2002, το Συμβούλιο εξουσιοδότησε την Επιτροπή να ξεκινήσει διαπραγματεύσεις για τη σύναψη συμφωνιών οικονομικής εταιρικής σχέσης με χώρες ΑΚΕ. (2) Οι διαπραγματεύσεις για ενδιάμεση συμφωνία εταιρικής σχέσης (στο εξής «ενδιάμεση ΣΟΕΣ») ολοκληρώθηκαν στις 23 Νοεμβρίου 2007 με την Παπουασία-Νέα Γουινέα και τη Δημοκρατία των Νήσων Φίτζι. (3) Η ενδιάμεση ΣΟΕΣ δεν έχει συναφθεί ακόμη. Με τη θέση σε ισχύ της συνθήκης της Λισαβόνας η διαδικασία που ακολουθείται για τη σύναψη της συμφωνίας διέπεται από το άρθρο 218 της συνθήκης για τη λειτουργία της Ευρωπαϊκής Ένωσης. (4) Η ενδιάμεση ΣΟΕΣ θα πρέπει να συναφθεί εξ ονόματος της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, από τη μια, και των κρατών του Ειρηνικού, από την άλλη εγκρίνεται εξ ονόματος της Ευρωπαϊκής Ένωσης. Άρθρο 2 Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 76 παράγραφος 2 της ενδιάμεσης ΣΟΕΣ εξ ονόματος της Ένωσης. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης. Βρυξέλλες, 15 Φεβρουαρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Δεκεμβρίου 2010 για την τροποποίηση των παραρτημάτων Ι και ΙΙ της απόφασης 2010/221/ΕΕ σχετικά με τα εθνικά μέτρα που ενέκρινε η Ουγγαρία και το Ηνωμένο Βασίλειο για την εαρινή ιαιμία του κυπρίνου (SVC) [κοινοποιηθείσα υπό τον αριθμό Ε(2010) 8617] (Κείμενο που παρουσιάζει ενδιαφέρον για τον ΕΟΧ) (2010/761/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 43 παράγραφος 2, Εκτιμώντας τα ακόλουθα: (1) Η απόφαση 2010/221/ΕΕ της Επιτροπής, της 15ης Απριλίου 2010, για την έγκριση εθνικών μέτρων με σκοπό τον περιορισμό του αντίκτυπου ορισμένων ασθενειών σε ζώα υδατοκαλλιέργειας και άγρια υδρόβια ζώα σύμφωνα με το άρθρο 43 της οδηγίας 2006/88/ΕΚ του Συμβουλίου (2) επιτρέπει σε ορισμένα κράτη μέλη να εφαρμόζουν περιορισμούς στη διάθεση στην αγορά και την εισαγωγή αποστολών των εν λόγω ζώων προκειμένου να προληφθεί η είσοδος ορισμένων ασθενειών, συμπεριλαμβανομένης της εαρινής ιαιμίας του κυπρίνου (SVC), υπό την προϋπόθεση ότι τα κράτη μέλη έχουν αποδείξει ότι, είτε τα ίδια είτε ορισμένα οριοθετημένα τμήματά τους, είναι απαλλαγμένα από την εν λόγω ασθένεια («περιοχές απαλλαγμένες από την ασθένεια») ή ότι εφαρμόζουν πρόγραμμα εξάλειψης για να απαλλαχθούν από αυτήν. (2) Στο παράρτημα Ι της απόφασης 2010/221/ΕΕ απαριθμούνται οι περιοχές που είναι απαλλαγμένες από την ασθένεια και στο παράρτημα ΙΙ οι περιοχές που εφαρμόζουν εγκεκριμένα προγράμματα εξάλειψης. (3) Στο παράρτημα ΙΙ της απόφασης 2010/221/ΕΕ περιλαμβάνεται προς το παρόν η Μεγάλη Βρετανία ως τμήμα του Ηνωμένου Βασιλείου με εγκεκριμένο πρόγραμμα εξάλειψης για την SVC. Το εν λόγω κράτος μέλος υπέβαλε τώρα στοιχεία που αποδεικνύουν ότι το πρόγραμμα εξάλειψης που εφάρμοσε ολοκληρώθηκε με επιτυχία και ότι η Μεγάλη Βρετανία πρέπει να θεωρείται απαλλαγμένη από την SVC και να συμπεριληφθεί στο παράρτημα Ι, αντί για το παράρτημα ΙΙ, της εν λόγω απόφασης, όσον αφορά τη συγκεκριμένη ασθένεια. (4) Η Ουγγαρία υπέβαλε στην Επιτροπή αιτήσεις για την έγκριση εθνικών μέτρων όσον αφορά την SVC. Η Ουγγαρία διεξήγαγε επίσης στοχοθετημένο έλεγχο της SVC κατά την τελευταία διετία από τον οποίο προέκυψε ότι ολόκληρη η επικράτειά της είναι απαλλαγμένη από την SVC. Ως εκ τούτου η Ουγγαρία πρέπει να συμπεριληφθεί στο παράρτημα Ι της απόφασης 2010/221/ΕΕ ως απαλλαγμένη από την SVC. (5) Επομένως, τα παραρτήματα Ι και ΙΙ της απόφασης 2010/221/ΕΕ πρέπει να τροποποιηθούν ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I και ΙΙ της απόφασης 2010/221/ΕΕ αντικαθίστανται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 7 Δεκεμβρίου 2010.

Πολιτική για την υγεία

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Απριλίου 2011 για την τροποποίηση της απόφασης 2007/843/ΕΚ όσον αφορά το πρόγραμμα ελέγχου της σαλμονέλας σε ορισμένα πουλερικά και αβγά στην Τυνησία [κοινοποιηθείσα υπό τον αριθμό Ε(2011) 2520] (Κείμενο που παρουσιάζει ενδιαφέρον για τον ΕΟΧ) (2011/238/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 10 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 2160/2003 προβλέπει κανόνες για τον έλεγχο της σαλμονέλας σε διάφορους πληθυσμούς πουλερικών στην Ένωση. Ο εν λόγω κανονισμός προβλέπει ότι η εγγραφή ή η διατήρηση μιας τρίτης χώρας στους καταλόγους τρίτων χωρών από τις οποίες, όπως προβλέπεται από τη νομοθεσία της Ένωσης για το σχετικό είδος ή κατηγορία, τα κράτη μέλη επιτρέπεται να εισάγουν τα ζώα ή τα αβγά επώασης τα οποία καλύπτονται από τον εν λόγω κανονισμό, υπόκειται στην υποβολή, από την οικεία τρίτη χώρα στην Επιτροπή, προγράμματος ελέγχου της σαλμονέλας με εγγυήσεις ισοδύναμες με αυτές που περιλαμβάνονται στα εθνικά προγράμματα ελέγχου της σαλμονέλας στα κράτη μέλη. (2) Με την απόφαση 2007/843/ΕΚ της Επιτροπής, της 11ης Δεκεμβρίου 2007, για την έγκριση των προγραμμάτων ελέγχου της σαλμονέλας στα σμήνη αναπαραγωγής του είδους Gallus gallus σε ορισμένες τρίτες χώρες σύμφωνα με τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου και για την τροποποίηση της απόφασης 2006/696/ΕΚ όσον αφορά ορισμένες απαιτήσεις δημόσιας υγείας στις εισαγωγές πουλερικών και αβγών επώασης, (2) εγκρίθηκε το πρόγραμμα ελέγχου που είχε υποβάλει η Τυνησία για τη σαλμονέλα στα σμήνη πουλερικών αναπαραγωγής, σύμφωνα με τον κανονισμό (ΕΚ) αριθ. 2160/2003. (3) Η Τυνησία ενημέρωσε πρόσφατα την Επιτροπή ότι το εν λόγω πρόγραμμα έχει σταματήσει. Κατά συνέπεια, το πρόγραμμα που είχε υποβάλει η Τυνησία δεν θα πρέπει πλέον να είναι εγκεκριμένο. Συνεπώς, η απόφαση 2007/843/ΕΚ θα πρέπει να τροποποιηθεί. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 της απόφασης 2007/843/ΕΚ αντικαθίσταται από το ακόλουθο κείμενο: «Άρθρο 1 Τα προγράμματα ελέγχου που υποβλήθηκαν από τον Καναδά, το Ισραήλ και τις Ηνωμένες Πολιτείες, σύμφωνα με το άρθρο 10 παράγραφος 1 του κανονισμού (ΕΚ) αριθ. 2160/2003, εγκρίνονται όσον αφορά τη σαλμονέλα στα σμήνη πουλερικών αναπαραγωγής». Άρθρο 2 Η παρούσα απόφαση εφαρμόζεται από την 1η Μαΐου 2011. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 13 Απριλίου 2011.

Πολιτική για την υγεία

Εμπορικές πράξεις

Εμπορική νομοθεσία